Broj: 711-I-830-P-416-17/19-07-8

Zagreb, 8. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Milana Bandića,** **gradonačelnika Grada Zagreba,** pokrenutom Odlukom Povjerenstva broj: 711-I-2076-P-416/17-02-1 od 29. studenoga 2017.g., na 38. sjednici, održanoj 8. veljače 2019.g., donosi sljedeću

**O D L U K U**

1. **Donošenjem Odluke o odabiru KLASA: 400-01/15-08/42, URBROJ: 251-26-22-2-15-298 od 18. prosinca 2015.g. i sklapanjem Ugovora o pružanju odvjetničkih usluga za Grad Zagreb** **u ime Grada Zagreba s Odvjetničkim društvom Hanžeković & partneri d.o.o. KLASA: 400-01/15-010/781, URBROJ: 251-26-31-15-3 od 30. prosinca 2015.g. te Ugovora o pružanju odvjetničkih usluga u ime i za račun Zagrebačkog holdinga d.o.o., Gradskog stambenog komunalnog gospodarstva d.o.o., Vodoopskrbe i odvodnje d.o.o., Gradske plinare Zagreb d.o.o. i Gradske plinare Zagreb – Opskrbe d.o.o. s Odvjetničkim društvom Hanžeković & partneri d.o.o. KLASA: 400-01/15-010/781, URBROJ: 251-26-31-15-2 od 30. prosinca 2015.g., kao i donošenjem Odluke o odabiru KLASA: 400-01/16-008/44, URBROJ: 251-26-22/001-16-325 od 23. prosinca 2016.g. i sklapanjem Ugovora o pružanju odvjetničkih usluga za Grad Zagreb u ime Grada Zagreba s Odvjetničkim društvom Hanžeković & partneri d.o.o. KLASA: 400-01/16-010/1564, URBROJ: 251-26-31/005-16-2 od 30. prosinca 2016.g. te Ugovora o pružanju odvjetničkih usluga u ime i za račun Zagrebačkog holdinga d.o.o., Gradskog stambenog komunalnog gospodarstva d.o.o., Vodoopskrbe i odvodnje d.o.o., Zagrebačke stanogradnje d.o.o. Gradske plinare Zagreb d.o.o. i Gradske plinare Zagreb – Opskrba d.o.o. s Odvjetničkim društvom Hanžeković & partneri d.o.o. KLASA: 400-01/16-010/1564, URBROJ: 251-26-31/005-16-3 od 30. prosinca 2016.g., na temelju kojih je navedeno Odvjetničko društvo kao pravna osoba koja je s dužnosnikom u odnosu zavisnosti, stupilo u poslovni odnos s Gradom Zagrebom te s trgovačkim društvima u kojima Grad Zagreb ima vlasnička i upravljačka prava, dužnosnik Milan Bandić zlouporabio je posebna prava koja proizlaze iz obnašanja dužnosti gradonačelnika Grada Zagreba, čime je počinio povredu članka 7. točke c) ZSSI-a.**
2. **Donošenjem Zaključka o korištenju sredstava, KLASA: 402-09/16-06/498, URBROJ: 251-03-02-16-2 od 14. srpnja 2017.g. kojim se trgovačkom društvu Hanza Media d.o.o., u kojem je udjele u vlasništvu imao Marijan Hanžeković, koji je s dužnosnikom u odnosu zavisnosti, odobrava korištenje 360.000,00 kn u svrhu sufinanciranja izdavanja tjednika Zagreb Times, dužnosnik Milan Bandić zlouporabio je posebna prava koja proizlaze iz obnašanja dužnosti gradonačelnika Grada Zagreba, čime je počinio povredu članka 7. točke c) ZSSI-a.**
3. **Za povrede ZSSI-a, opisane pod točkom I. i II. ove izreke, dužnosniku Milanu Bandiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 30.000,00 kuna koja će trajati 10 mjeseci te će se izvršiti u 10 jednakih uzastopnih mjesečnih obroka, svaki u pojedinačnom iznosu od 3.000,00 kn.**

Obrazloženje

Povjerenstvo je na 201. sjednici, održanoj 29. studenog 2017.g. pokrenulo postupak za odlučivanje o sukobu interesa protiv dužnosnika Milana Bandića, gradonačelnika Grada Zagreba zbog moguće povrede članka 7. c) ZSSI-a koja proizlazi iz donošenja Odluke o odabiru od 18. prosinca 2015.g. i sklapanja Ugovora o pružanju pravnih usluga u ime i za račun Zagrebačkog holdinga d.o.o., Gradskog stambenog komunalnog gospodarstva d.o.o., Vodoopskrbe i odvodnje d.o.o., Gradske plinare Zagreb d.o.o., Gradske plinare Zagreb – Opskrbe d.o.o. s Odvjetničkim društvom Hanžeković & partneri d.o.o. od 30. prosinca 2015.g., zatim iz donošenja Odluke o odabiru od 23. prosinca 2016.g. i sklapanja Ugovora o pružanju pravnih usluga u ime i za račun Zagrebačkog holdinga d.o.o., Gradskog stambenog komunalnog gospodarstva d.o.o., Vodoopskrbe i odvodnje d.o.o., Zagrebačke stanogradnje d.o.o., Gradske plinare Zagreb d.o.o., Gradske plinare Zagreb – Opskrbe d.o.o. s Odvjetničkim društvom Hanžeković & partneri d.o.o. od 30. prosinca 2016.g., na temelju kojih je navedeno Odvjetničko društvo kao interesno povezana pravna osoba s dužnosnikom, stupilo u poslovni odnos s Gradom Zagrebom te s trgovačkim društvima u kojima Grad Zagreb ima vlasnička i upravljačka prava te zbog donošenja Zaključka o korištenju sredstava, KLASA: 402-09/16-06/498, URBROJ: 251-03-02-16-2 od 14. srpnja 2017.g. kojim se trgovačkom društvu Hanza Media d.o.o., u kojem udjele u vlasništvu ima Marijan Hanžeković, koji je s dužnosnikom interesno povezana osoba, odobrava korištenje 360.000,00 kn u svrhu sufinanciranja izdavanja tjednika Zagreb Times.

Na Odluku o pokretanju postupka dužnosnik Milan Bandić dostavio je pisano očitovanje u Zakonom propisanom roku. U podnesenom očitovanju dužnosnik u bitnome navodi da se Grad Zagreb u već ranije dostavljenom očitovanju od 26. studenoga 2014.g. očitovao kako je Gradsko poglavarstvo Grada Zagreba, nakon provedenog postupka po upućenom javnom pozivu, na 154. sjednici, održanoj 11. srpnja 2007.g. donijelo Zaključak o utvrđivanju liste izabranih punomoćnika za zastupanje Grada Zagreba, i to njih 62, među kojima je bilo i Odvjetničko društvo Hanžeković, Radaković i partneri. Dužnosnik nadalje navodi da se u očitovanju Zagrebačkog holdinga d.o.o. od 23. studenoga 2017.g. obrazlaže kako Odvjetničko društvo Hanžeković i partneri d.o.o. pruža Zagrebačkom holdingu d.o.o. pravne usluge zastupanja pred sudovima, javnim bilježnicima, upravnim tijelima i tijelima s javnim ovlastima, sve na temelju ugovora kojima ugovorne strane reguliraju međusobna prava i obveze. Prema očitovanju društva Zagrebački holding d.o.o. takav ugovor sklapa se u pravilu svake godine po prethodno provedenom postupku javne nabave odvjetničkih usluga, a sukladno odredbama Zakona o javnoj nabavi. Također, ugovore o pružanju odvjetničkih usluga društvo Zagrebački holding d.o.o. sklapa s više odvjetnika, odnosno odvjetničkih društava te je na godišnjoj listi punomoćnika društva bilo između 50 i 85 odvjetnika, odnosno odvjetničkih društava i svi ugovori su jednakog sadržaja.

Dužnosnik nadalje ukazuje na javno dostupno mišljenje Hrvatske odvjetničke komore u kojem se navodi da Kodeks odvjetničke etike propisuje da je odvjetnik dužan uskratiti pružanje pravne pomoći, ako je on ili koji drugi odvjetnik koji radi ili je radio u istom uredu, u istoj stvari ili stvari koja je s njom pravno povezana, zastupao protivnu stranku ili obje stranke, dao im pravni savjet ili od njih primio uputu. Marijan Hanžeković, kao tadašnji dužnosnikov branitelj u predmetu broj: Kir-Us-475/14, zastupajući Grad Zagreb ili neko društvo u sastavu Zagrebačkog holdinga d.o.o. ne radi u istoj stvari ili stvari koja je povezana s dužnosnikovom obranom u navedenom predmetu. Kodeksom odvjetničke etike propisano je da je u kaznenim predmetima odvjetnik dužan preuzeti obranu okrivljenika bez obzira na osobu okrivljenika i narav djela te da odvjetnik ne smije odbiti pružanje pravne pomoći zbog toga što bi uspješna obrana bila teška, zbog težine kaznenog djela ili zbog javnog mnijenja. Slijedom navedenoga Marijan Hanžeković nije smio dužnosniku odbiti pružanje pravne pomoći u kaznenom postupku te je sve ono što je eventualno saznao u zastupanju Grada Zagreba morao čuvati kao odvjetničku tajnu te ta saznanja nije smio koristiti na štetu Grada Zagreba, kao ni na štetu dužnosnika.

Također, dužnosnik navodi da je Povjerenstvo u obrazloženju odluke o pokretanju postupka ispravno utvrdilo da dano jamstvo ne predstavlja dar u smislu članka 11. ZSSI-a te da se u trenutku uplate jamčevine navedeno Odvjetničko društvo već nalazilo u poslovnom odnosu s Gradom Zagrebom, između ostalog, i na temelju Odluke o odabiru od 19. rujna 2014.g. i Ugovora o pružanju pravnih usluga od 20. listopada 2014.g.

U očitovanju se još navodi da se Gradski ured za javnu nabavu u dopisu od 7. prosinca 2012.g. očitovao kako je Grad Zagreb, kao tijelo jedinice lokalne samouprave, odnosno kao javni naručitelj, dužan provoditi postupke javne nabave sukladno Zakonu o javnoj nabavi, kao i podzakonskim propisima. Nadalje, Grad Zagreb u predmetima javne nabave nastupa i kao središnje tijelo za pripremu i provedbu postupaka javne nabave za trgovačka društva čiji je osnivač, odnosno u kojima ima vlasnička i upravljačka prava, a sukladno potpisanim sporazumima, kao i ovlaštenjima danim od strane tih trgovačkih društava. Sukladno navedenom, predmetni postupci javne nabave koji su bili usmjereni na nabavu odvjetničkih usluga bili su pokrenuti na zahtjev nadležnog ureda Grada Zagreba, odnosno po podnesenim zahtjevima predmetnih trgovačkih društava i njihovih podružnica. Prema dostavljenom očitovanju, predmetni postupci javne nabave odvjetničkih usluga sukladno odluci o odabiru od 18. prosinca 2015.g. i od 23. prosinca 2016.g. pokrenuti su u skladu s potpisnim sporazumima, podnesenim zahtjevima i u skladu sa zakonskom procedurom. Pristigle ponude pregledane su od strane ovlaštenih predstavnika naručitelja te su sastavljeni zapisnici o pregledu i ocjeni ponuda na temelju kojih su donesene predmetne Odluke.

Nadalje, dužnosnik navodi da je Ministarstvo gospodarstva na upit Grada Zagreba dostavilo mišljenje od 10. travnja 2012.g. koje se odnosi na donošenje odluke o odabiru prije stupanja na snagu novog Zakona o javnoj nabavi („Narodne novine“ , broj 120/16.) u kojem se ističe da naručitelj (Grad Zagreb) može za nabavu određenih pravnih usluga, s obzirom na njihovu prirodu, uključujući i razinu tržišnog natjecanja u području pružanja tih usluga, primijeniti članak 44. stavak 5. Zakona o javnoj nabavi. U tom slučaju naručitelji mogu postupiti skladno članku 44. stavcima 2., 3. i 4. Zakona o javnoj nabavi, odnosno nisu obvezni objaviti zahtjev za prikupljanje ponuda na internetskim stranicama te mogu uputiti zahtjev za prikupljanja ponuda za pravne usluge, pri čemu broj odvjetnika kojima se zahtjev upućuje može biti manji od tri, tj. zahtjev se može uputiti i samo jednom odvjetniku. Ministarstvo pritom ističe da se na opisani način smiju nabavljati samo usluge koje odvjetnici pružaju kao oblike pravne pomoći na temelju Zakona o odvjetništvu i sukladno Tarifi o nagradama i naknadi troškova za rad odvjetnika. Ministarstvo također izražava mišljenje da kriterij za odabir ponude ne smije utjecati na cijene, odnosno naknade za usluge koje pružaju odvjetnici, a koje su određene odvjetničkom tarifom, odnosno kada u postupku javne nabave sudjeluje više odvjetnika nije uputno da naručitelj određuje najnižu cijenu kao kriterij za odabir ponude, s obzirom da je cijena određena odvjetničkom tarifom, već je u takvom slučaju mogući kriterij za odabir kriterij ekonomski najpovoljnije ponude.

Dužnosnik zaključuje da slijedom svega navedenoga Povjerenstvo pogrešno i neosnovano drži da je između njega i odvjetničkog društva Hanžeković & partneri d.o.o. stvoren odnos zavisnosti na temelju kojeg je dužnosnik donosio odluke o stupanju navedenog poslovnog subjekta u nove poslovne odnose s Gradom Zagrebom te s trgovačkim društvima u kojima Grad Zagreb ima vlasnička, odnosno upravljačka prava.

U privitku očitovanja dužnosnik je dostavio dopis Ureda za javnu nabavu Grada Zagreba od 7. studenoga 2017.g., Zahtjev Sektora za planiranje, analizu i upravljanje javnom nabavom Grada Zagreba za početak sklapanja ugovora o javnim uslugama iz dodatka II.B Zakona od 26. studenoga 2015.g., Ovlaštenje trgovačkog društva Zagrebački holding d.o.o. od 19. studenoga 2015.g., Ovlaštenje trgovačkog društva Gradska plinara Zagreb d.o.o. od 20. studenoga 2015.g., Ovlaštenje trgovačkog društva Gradska plinara Zagreb opskrba d.o.o. od 19. studenoga 2015.g., Ovlaštenje trgovačkog društva Vodoopskrba i odvodnja d.o.o. od 19. studenoga 2015.g., Ovlaštenje trgovačkog društva Gradsko stambeno komunalno gospodarstvo d.o.o. od 19. studenoga 2015.g., podatke o odvjetnicima, zajedničkim odvjetničkim uredima i odvjetničkim društvima za 2015.g., popis odvjetnika/odvjetničkih društava, dopis Ureda za javnu nabavu Grada Zagreba od 1. prosinca 2015.g. kojim se traži suglasnost za slanje poziva za prikupljanje ponuda upućen trgovačkim društvima Gradska plinara Zagreb-opskrba d.o.o., Gradska plinara Zagreb d.o.o., Gradsko stambeno komunalno gospodarstvo d.o.o., Vodoopskrba i odvodnja d.o.o. te Zagrebački holding d.o.o., dopis trgovačkog društva Zagrebački holding d.o.o. od 1. prosinca 2015.g. upućen Gradu Zagrebu, dopis Ureda za javnu nabavu Grada Zagreba upućen Stručnoj službi gradonačelnika od 17. prosinca 2015.g., dopis Ureda za javnu nabavu Grada Zagreba upućen Zagrebačkom holdingu d.o.o. od 17. prosinca 2015.g., dopis Zagrebačkog holdinga d.o.o. upućen Uredu za javnu nabavu Grada Zagreba od 24. prosinca 2015.g., dopis Stručne službe gradonačelnika Grada Zagreba upućen Uredu za javnu nabavu od 18. prosinca 2015.g., Ponudbeni list Odvjetničkog društva Hanžeković & partneri d.o.o. od 16. prosinca 2015.g., Zapisnik o zaprimanju ponuda za nabavu odvjetničkih usluga od 17. prosinca 2015.g., Zapisnik o otvaranju ponuda od 17. prosinca 2015.g., Zapisnik o pregledu i ocjeni ponuda od 17. prosinca 2015.g., dopis Ureda za javnu nabavu Grada Zagreba Odvjetničkom društvu Hanžeković & partneri d.o.o. od 18. prosinca 2015.g., Odluku o odabiru od 18. prosinca 2015.g., Ugovor o pružanju odvjetničkih usluga sklopljen između Grada Zagreba i Odvjetničkog društva Hanžeković & partneri d.o.o. dana 30. prosinca 2015.g., Ugovor o pružanju odvjetničkih usluga sklopljen između Grada Zagreba u ime i za račun Zagrebačkog holdinga d.o.o., Gradskog stambenog komunalnog gospodarstva d.o.o., Vodoopskrbe i odvodnje d.o.o., Gradske plinare Zagreb d.o.o. i Gradske plinare Zagreb – Opskrbe d.o.o. i Odvjetničkog društva Hanžeković & partneri d.o.o. dana 30. prosinca 2015.g., Zahtjev Sektora za planiranje, analizu i upravljanje javnom nabavom Grada Zagreba za početak sklapanja ugovora o javnim uslugama iz dodatka II.B Zakona od 7. prosinca 2016.g., Ovlaštenje trgovačkog društva Gradsko stambeno komunalno gospodarstvo d.o.o. od 5. prosinca 2016.g., Ovlaštenje trgovačkog društva Vodoopskrba i odvodnja d.o.o. od 5. prosinca 2016.g., Ovlaštenje trgovačkog društva Gradska plinara Zagreb opskrba d.o.o. od 5. prosinca 2016.g., Ovlaštenje trgovačkog društva Zagrebački holding d.o.o. od 5. prosinca 2016.g., Ovlaštenje trgovačkog društva Gradska plinara Zagreb d.o.o. od 6. prosinca 2016.g., Ovlaštenje trgovačkog društva zagrebačka stanogradnja d.o.o. od 5. prosinca 2016.g., popis odvjetnika/odvjetničkih društava, dopis Ureda za javnu nabavu Grada Zagreba upućen Stručnoj službi gradonačelnika od 22. prosinca 2016.g., dopis Stručne službe gradonačelnika upućen Uredu za javnu nabavu Grada Zagreba od 23. prosinca 2016.g., poziv na dostavu ponude Odvjetničkom društvu Hanžeković & partneri d.o.o. od 7. prosinca 2016.g., Zapisnik o otvaranju ponuda od 23. prosinca 2016.g., Zapisnik o pregledu i ocjeni ponuda od 23. prosinca 2016.g., Odluku o odabiru od 23. prosinca 2016.g., Ugovor o pružanju odvjetničkih usluga sklopljen između Grada Zagreba i Odvjetničkog društva Hanžeković & partneri d.o.o. dana 30. prosinca 2016.g., Ugovor o pružanju odvjetničkih usluga sklopljen između Grada Zagreba u ime i za račun Zagrebačkog holdinga d.o.o., Gradskog stambenog komunalnog gospodarstva d.o.o., Vodoopskrbe i odvodnje d.o.o., Zagrebačke stanogradnje d.o.o., Gradske plinare Zagreb d.o.o. te Gradske plinare Zagreb – Opskrbe d.o.o. i Odvjetničkog društva Hanžeković & partneri d.o.o. dana 30. prosinca 2016.g. te Mišljenje Ministarstva gospodarstva od 10. travnja 2012.g.

Povjerenstvo je dana 29. prosinca 2017.g. zaprimilo podnesak dužnosnika u kojem isti predlaže stavljanje izvan snage svih dosadašnjih radnji Povjerenstva te predlaže izuzeće predsjednice Povjerenstva, gđe Dalije Orešković iz odlučivanja u predmetnom postupku jer postoji osnovana sumnja da je povrijedila načela obnašanja javnih dužnosti propisanih člankom 5. stavcima 1. i 3. ZSSI-a te je ujedno došlo do povrede članka 2. stavka 2. alineje 3. ZSSI-a, kao i članka 24. stavka 3. točke 4. Zakona o općem upravnom postupku. Navedene odredbe predstavljaju osnovu za traženje izuzeća javnopravnog tijela, odnosno službene osobe u javnopravnom tijelu ukoliko postoje činjenice koje dovode u sumnju nepristranost javnopravnog tijela, odnosno službene osobe u istom, posebno onih koje mogu predstavljati „negativne pokazatelje nepristranosti javnopravnog tijela, odnosno službene osobe“. Dužnosnik se pritom poziva na presudu Europskog suda za ljudska prava Ramljak protiv Hrvatske od 27. lipnja 2017.g.

 Svoje prijedloge dužnosnik obrazlaže činjenicom da su ranija predsjednica Povjerenstva Dalija Orešković i njen suprug kao odvjetnici u Zajedničkom odvjetničkom uredu sklapali ugovore o zastupanju s Gradom Zagrebom, i to 27. travnja 2010.g., 1. ožujka 2011.g. i 15. listopada 2012.g., a na temelju kojih im je do sada isplaćeno ukupno 41.267,82 kn, i to u 2011.g. 5.535,00 kn, u 2012.g. 15.487,50 kn te u 2017.g. 20.245,32 kn. Dužnosnik kao relevantnu ističe činjenicu da je suprug ranije predsjednice Povjerenstva još u poslovnom odnosu s Gradom Zagrebom te na temelju zastupanja Grada Zagreba naplaćuje odvjetničke troškove, odnosno ostvaruje prihode. U podnesku se nadalje navodi da je donošenjem Odluke od 29. studenoga 2017.g. tadašnja predsjednica Povjerenstva Dalija Orešković pokušala onemogućiti odvjetničko društvo Hanžeković&partneri d.o.o. za daljnjim izvršavanjem pravnih usluga, čime bi njezin suprug bio doveden u povoljniji položaj za sklapanje novih ugovora s Gradom Zagrebom.

Dužnosnik pojašnjava da je Dalija Orešković stupanjem na dužnost predsjednice Povjerenstva dana 11. veljače 2013.g. prestala biti odvjetnica, no time nije prestala njena solidarna odgovornost za sve poduzete radnje i obveze nastale dok je obavljala odvjetničke usluge sukladno navedenim ugovorima o zastupanju Grada Zagreba te bi u slučaju spora u vezi s izvršenim pravnim uslugama bila izravno uključena i zainteresirana za uspjeh.

Dužnosnik nadalje ukazuje da Povjerenstvo predmetni postupak izvodi iz stajališta zauzetog u nepravomoćnoj Odluci Povjerenstva u predmetu broj P-130/14 u kojoj je Povjerenstvo utvrdilo da su Marijan Hanžeković i dužnosnik interesno povezane osobe. Dužnosnik stoga smatra da pitanje je li interesno povezan s Marijanom Hanžekovićem predstavlja prethodno pitanje u predmetnom postupku.

Člankom 3. stavkom 1. podstavkom 42. ZSSI-a, propisano je da su župani i gradonačelnik Grada Zagreba i njihovi zamjenici dužnosnici u smislu navedenog Zakona.

Uvidom u Registar dužnosnika kojeg ustrojava i vodi Povjerenstvo te u rezultate izbora za općinske načelnike, gradonačelnike, župane i njihove zamjenike, objavljene na mrežnim stranicama Državnog izbornog povjerenstva, utvrđeno je da je Milan Bandić, obnašao dužnost gradonačelnika Grada Zagreba u mandatu 2009.g.-2013.g., zatim u mandatu 2013.g.-2017.g. te da istu dužnost obnaša i u aktualnom mandatu 2017.g.-2021.g., stoga je povodom obnašanja navedene dužnosti, obvezan postupati sukladno odredbama ZSSI-a.

Člankom 4. stavkom 5. ZSSI-a, propisano je da se povezanim osobama u smislu ovog Zakona smatraju članovi obitelji dužnosnika iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. točkom c) ZSSI-a, propisano je da je dužnosnicima zabranjeno zlouporabiti posebna prava koja proizlaze ili su potrebna za obnašanje javne dužnosti.

Povjerenstvo obrazlaže da je u odnosu na dužnosnika Milana Bandića vodilo postupak pod brojem P-130/14. U navedenom predmetu Povjerenstvo je na 77. sjednici održanoj 18. prosinca 2014.g., donijelo odluku o pokretanju postupka protiv dužnosnika Milana Bandića, gradonačelnika Grada Zagreba, i to zbog moguće povrede članka 5. stavka 1. i 3. ZSSI-a, koja proizlazi iz prihvaćanja jamstva kojeg je radi ukidanja istražnog zatora za dužnosnika uplatio odvjetnik Marijan Hanžeković te zbog moguće povrede članka 11. stavka 3. i 4. ZSSI-a koja proizlazi iz primanja dara u novcu kojeg je za dužnosnika uplatio veći broj građana.

Iz podataka i dokumentacije prikupljenih u gore navedenom postupku koji se vodio pod brojem P-130/14, Povjerenstvo je steklo saznanja iz kojih proizlazi da je postupanjem dužnosnika Milana Bandića u razdoblju koje nije bilo obuhvaćeno odlukom o pokretanju postupka, došlo do mogućih novih povreda odredbi ZSSI-a te je stoga donesen zaključak da će se u odnosu na okolnosti koje se odnose na razdoblje nakon donošenja odluke o pokretanju postupka od 18. prosinca 2014.g., otvoriti novi predmet pod brojem P-416/17.

Povjerenstvo nadalje ističe da je meritornom odlukom broj: 711-I-192-P-130-14/18-72-1 od 29. studenoga 2017.g., donesenom u predmetu broj P-130/14 utvrđeno da je uplatom jamstva dana 19. studenog 2014.g. u gotovu novcu u iznosu od 15.000.000,00 kn stvoren odnos ovisnosti dužnosnika Milana Bandića prema Odvjetničkom društvu Hanžeković&partneri d.o.o. i odvjetniku Marijanu Hanžekoviću, koji bi mogao utjecati na nepristranost dužnosnika u obavljanju javne dužnost te je prihvaćanjem takvog jamstva dužnosnik narušio vlastiti integritet i vjerodostojnost u obnašanju javne dužnosti, čime je počinio povredu načela djelovanja iz članka 5. stavka 1. i stavka 3. ZSSI-a.

U obrazloženju navedene odluke Povjerenstvo tumači da, iako dano jamstvo ne predstavlja primitak nedopuštenog dara u smislu članka 11. ZSSI-a, dužnosnik je uplatom jamčevine od strane Odvjetničkog društva Hanžeković&partneri d.o.o., nedvojbeno ostvario određenu korist, s obzirom da je ostvario pravo da se u daljnjem tijeku kaznenog postupka brani sa slobode. To pravo nema svoj tržišni, novčani ekvivalent, niti se može procijeniti njegova novčana vrijednost, već dano jamstvo predstavlja svojevrsnu životnu uslugu koja nedvojbeno može kod onoga za koga je dana stvoriti odnos zavisnosti i osjećaj obveze prema uplatitelju jamčevine.

Povjerenstvo obrazlaže da je u ovom postupku, radi donošenja odluke o počinjenju povrede članka 7. točke c) ZSSI-a, razmatralo ugovore, odluke o odabiru i druge akte koji je dužnosnik donio kao gradonačelnik Grada Zagreba nakon što je uplatom jamčevine od strane Odvjetničkog društva Hanžeković&partneri d.o.o., nastao odnos zavisnosti između dužnosnika i navedenog odvjetničkog društva te odvjetnika Marijana Hanžekovića kao člana istog.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080042653, OIB: 85584865987 upisano trgovačko društvo Zagrebački holding d.o.o. u isključivom vlasništvu Grada Zagreba.

U sudskom registru istog Trgovačkog suda upisana su i sljedeća trgovačka društva: Gradsko stambeno komunalno gospodarstvo d.o.o., OIB: 03744272526, MBS: 080879503, Vodoopskrba i odvodnja d.o.o., OIB: 83416546499, MBS: 080879511, Gradska plinara Zagreb d.o.o., OIB: 20985255037 , MBS: 080083993, Gradska plinara Zagreb-opskrba d.o.o., OIB: 74364571096, MBS: 080654572 te Zagrebačka stanogradnja d.o.o., OIB: 98543096820, MBS: 080879482. Jedini osnivač i član navedenih trgovačkih društava je trgovačko društvo Zagrebački holding d.o.o.

Odvjetničko društvo Hanžeković&partneri d.o.o. upisano je u sudskom registru Trgovačkog suda u Zagrebu pod matičnim brojem subjekta: 080182454, OIB: 85127306373. Upis Marijana Hanžekovića kao osnivača/člana i predsjednika Uprave navedenog trgovačkog društva proveden je 23. srpnja 2010.g. te je isti prestao biti član i predsjednik Uprave navedenog trgovačkog društva smrću 28. siječnja 2018.g.

U sudskom registru istog trgovačkog suda upisano je i trgovačko društvo Hanza Media d.o.o., MBS: 080091889, OIB: 79517545745. Kao jedan od članova društva upisano je trgovačko društvo KCV savjetovanje d.o.o., a Marijan Hanžeković bio je upisan kao član društva do 2. studenoga 2016.g. Uvidom o podatke sudskog registra istog trgovačkog suda za trgovačko društvo KCV savjetovanje d.o.o., MBS: 080858575, OIB: 80711733199 utvrđeno je da je Marijan Hanžeković bio upisan kao jedini član do smrti 28. siječnja 2018.g.

Uvidom u dokumentaciju koju je dužnosnik Milan Bandić dostavio uz očitovanje na odluku o pokretanju ovog postupka utvrđeno je da su dana 19. studenoga 2015.g. trgovačka društva Zagrebački holding d.o.o., Gradsko stambeno komunalno gospodarstvo d.o.o., Gradska plinara Zagreb-opskrba d.o.o. i Vodoopskrba i odvodnja d.o.o. te dana 20. studenoga 2015.g. trgovačko društvo Gradska plinara Zagreb d.o.o. dostavila Gradu Zagrebu ovlaštenje da kao Središnje tijelo za javnu nabavu, a putem Ureda za javnu nabavu, u ime i za račun tih trgovačkih društava provede postupak sklapanja ugovora o javnim uslugama iz Dodatka II B Zakona o javnoj nabavi („Narodne novine“ broj 90/11., 83/13., 143/13. i 13/14. – Odluka Ustavnog suda Republike Hrvatske), za predmet nabave: odvjetničke usluge.

Potom je dana 26. studenoga 2015.g. Sektor za planiranje, analizu i upravljanje javnom nabavom Ureda za javnu upravu Grada Zagreba uputio Sektoru za pripremu i provedbu javne nabave Zahtjev za početak sklapanja ugovora o javnim uslugama iz dodatka II B Zakona, a sukladno članku 44. Zakona o javnoj nabavi, za predmet nabave: odvjetničke usluge. Procijenjena vrijednost nabave bila je ukupno 24.483.700,00 kn (bez PDV-a) za sve grupe predmeta nabave, odnosno 8.500.000,00 kn (bez PDV-a) za Grupu 1.: odvjetničke usluge za Grad Zagreb te 15.983.700,00 kn (bez PDV-a) za Grupu 2.: Zagrebački holding d.o.o. i ovisna trgovačka društva. Kao zakonska osnova za provođenje postupka javne nabave naveden je članak 8. u vezi s člankom 43. i 44. Zakona o javnoj nabavi, a kao prijedlog gospodarskih subjekata kojima će se uputiti zahtjev za prikupljanje ponuda navedeno je: „odvjetnici, odvjetnički uredi i odvjetnička društva“ bez navođenja pojedinih poslovnih subjekata kojima će se uputiti zahtjev za dostavom ponude.

Zagrebački holding d.o.o. je 1. prosinca 2015.g. u ime trgovačkih društava Zagrebački holding d.o.o., Gradsko stambeno komunalno gospodarstvo d.o.o., Gradska plinara Zagreb d.o.o., Gradska plinara Zagreb-opskrba d.o.o. te Vodoopskrba i odvodnja d.o.o. dao suglasnost Gradu Zagrebu za objavu poziva za nadmetanje u Narodnim novinama – Elektroničkom oglasniku javne nabave Republike Hrvatske.

Uvidom u Upisnik o zaprimanju ponuda sastavljen 17. prosinca 2015.g. utvrđeno je da je za Grupu 1. odvjetničke usluge za Grad Zagreb, kao i za Grupu 2. odvjetničke usluge za Zagrebački holding d.o.o. i ovisna trgovačka društva zaprimljena samo jedna ponuda, i to ponuda Odvjetničkog društva Hanžeković&partneri d.o.o.

Povjerenstvo je izvršilo uvid i u Zapisnik o otvaranju ponuda te Zapisnik o pregledu i ocjeni ponuda, oba sastavljena 17. prosinca 2015.g. u kojima se utvrđuje da Grad Zagreb kao naručitelj i središnje tijelo za javnu nabavu, provodi postupak javne nabave odvjetničkih usluga za Zagrebački holding d.o.o., Gradsko stambeno komunalno gospodarstvo d.o.o., Vodoopskrba i odvodnja d.o.o., Gradska plinara Zagreb d.o.o., Gradska plinara Zagreb-opskrba d.o.o. te Grad Zagreb. Predmet nabave dijeli se na dvije grupe, i to Grupu 1. Odvjetničke usluge za Grad Zagreb i Grupu 2. Odvjetničke usluge za Zagrebački holding d.o.o. i ovisna trgovačka društva. Procijenjena vrijednost nabave za Grupu 1. bila je 8.500.000,00 kn (bez PDV-a), a za Grupu 2. 15.983.700,00 kn (bez PDV-a). Navedenim Zapisnicima također je konstatirano da je do isteka roka za dostavu ponuda pristigla jedna ponuda za obje grupe usluga, i to ponuda Odvjetničkog društva Hanžeković&partneri d.o.o. u kojoj se odobrava popust na usluge od 50%. Zapisnikom o pregledu i ocjeni ponuda nadalje je konstatirano da je za obje grupe ponuditelj odvjetničko društvo Hanžeković&partneri d.o.o. dostavilo valjanu ponudu koja u potpunosti zadovoljava uvjete iz dokumentacije i koja je prema kriteriju najniže ponuđene cijene u odnosu na Tarifu o nagradi i naknadi troškova za rad odvjetnika, ocijenjena najpovoljnijom te se predlaže odabir ovog gospodarskog subjekta za sklapanje ugovora o javnoj nabavi. Predmetni Zapisnik sastavljen je od strane ovlaštenih predstavnika središnjeg tijela za javnu nabavu među kojima nije bio dužnosnik Milan Bandić.

Na temelju tako provedenog postupka dužnosnik Milan Bandić, u ime javnog naručitelja Grada Zagreba, kao središnjeg tijela javne nabave, donio je Odluku o odabiru KLASA: 400-01/15-008/42, URBROJ: 251-26-22-2-15-298 od 18. prosinca 2015.g. kojom se odabire ponuda ponuditelja: Odvjetničko društvo Hanžeković & partneri d.o.o., Zagreb, za grupe predmeta nabave: Grupa 1. – Odvjetničke usluge Grad Zagreb te Grupa 2. – Odvjetničke usluge za Zagrebački holding d.o.o. i ovisna trgovačka društva, za obje grupe po ponuđenoj cijeni izraženoj s popustom od 50%, sve sukladno Tarifi o nagradama i naknadi troškova za rad odvjetnika.

Nakon donošenja Odluke o odabiru, dana 30. prosinca 2015.g. Grad Zagreb, zastupan po gradonačelniku Milanu Bandiću i Odvjetničko društvo Hanžeković&partneri d.o.o. zastupano po Marijanu Hanžekoviću sklopili su Ugovor o pružanju odvjetničkih usluga za Grad Zagreb KLASA: 400-01/15-010/781, URBROJ: 251-26-31-15-3. Istoga dana sklopljen je i Ugovor o pružanju odvjetničkih usluga između Odvjetničkog društva Hanžeković&partneri d.o.o. i Grada Zagreba, u ime i za račun trgovačkih društava Zagrebački holding d.o.o., Gradsko stambeno komunalnog gospodarstva d.o.o., Vodoopskrba i odvodnja d.o.o., Gradska plinara Zagreb d.o.o., Gradska plinara Zagreb - opskrba d.o.o. KLASA: 400-01/15-010/781, URBROJ: 251-26-31-15-2. Prilikom sklapanja navedenog Ugovora Grad Zagreb je kao središnje tijelo za javnu nabavu zastupao gradonačelnik Milan Bandić koji je predmetni ugovor i potpisao.

Istovjetan postupak nabave odvjetničkih usluga za Grad Zagreb te za trgovačko društvo Zagrebački holding d.o.o. i ovisna trgovačka društva, i to: Gradska plinara Zagreb d.o.o., Gradska plinara Zagreb-opskrba d.o.o., Gradsko stambeno komunalno gospodarstvo d.o.o., Vodoopskrba i odvodnja d.o.o. te Zagrebačka stanogradnja d.o.o. proveden je i u 2016.g. te su navedena trgovačka društva 5. i 6. prosinca 2016.g. dostavila Gradu Zagrebu ovlaštenje da kao središnje tijelo za javnu nabavu, a putem Ureda za javnu nabavu, u ime i za račun tih trgovačkih društava provede postupak sklapanja ugovora o javnim uslugama iz Dodatka II B Zakona o javnoj nabavi, za predmet nabave: odvjetničke usluge. Dana 7. prosinca 2016.g. Ured za javnu nabavu Grada Zagreba dostavio je Odvjetničkom društvu Hanžeković&partneri d.o.o. poziv za dostavom ponude za nabavu odvjetničkih usluga za Grad Zagreb te za trgovačko društvo Zagrebački holding d.o.o. i ovisna trgovačka društva.

Uvidom u Upisnik o zaprimanju ponuda sastavljen 23. prosinca 2016.g. utvrđeno je da je za Grupu 1. odvjetničke usluge za Grad Zagreb, kao i za Grupu 2. odvjetničke usluge za Zagrebački holding d.o.o. i ovisna trgovačka društva zaprimljena samo jedna ponuda, i to ponuda Odvjetničkog društva Hanžeković&partneri d.o.o.

Povjerenstvo je izvršilo uvid i u Zapisnik o otvaranju ponuda te Zapisnik o pregledu i ocjeni ponuda, oba sastavljena 23. prosinca 2016.g. u kojima se utvrđuje da Grad Zagreb kao naručitelj i središnje tijelo za javnu nabavu, provodi postupak javne nabave odvjetničkih usluga za Zagrebački holding d.o.o., Gradsko stambeno komunalno gospodarstvo d.o.o., Vodoopskrba i odvodnja d.o.o., Gradska plinara Zagreb d.o.o., Gradska plinara Zagreb-opskrba d.o.o., Zagrebačka stanogradnja d.o.o. te Grad Zagreb. Predmet nabave dijeli se na dvije grupe, i to Grupu 1. Odvjetničke usluge za Grad Zagreb i Grupu 2. Odvjetničke usluge za Zagrebački holding d.o.o. i ovisna trgovačka društva. Procijenjena vrijednost nabave za Grupu 1. bila je 6.800.000,00 kn (bez PDV-a), a za Grupu 2. 16.671.167,00 kn (bez PDV-a). Navedenim Zapisnicima konstatirano je da je do isteka roka za dostavu ponuda pristigla jedna ponuda za obje grupe usluga, i to ponuda Odvjetničkog društva Hanžeković&partneri d.o.o. u kojoj se odobrava popust na usluge od 50%. Zapisnikom o pregledu i ocjeni ponuda nadalje je konstatirano da je za obje grupe ponuditelj odvjetničko društvo Hanžeković&partneri d.o.o. dostavilo valjanu ponudu koja u potpunosti zadovoljava uvjete iz dokumentacije i koja je prema kriteriju najniže ponuđene cijene u odnosu na Tarifu o nagradi i naknadi troškova za rad odvjetnika, ocijenjena najpovoljnijom te se predlaže odabir ovog gospodarskog subjekta za sklapanje ugovora o javnoj nabavi. Predmetni Zapisnik sastavljen je od strane ovlaštenik predstavnika središnjeg tijela za javnu nabavu među kojima nije bio dužnosnik Milan Bandić.

Na temelju tako provedenog postupka dužnosnik Milan Bandić, u ime javnog naručitelja Grada Zagreba kao središnjeg tijela za javnu nabavu, donio je Odluku o odabiru KLASA: 400-01/16-008/44, URBROJ: 251-26-22/001-16-325 od 23. prosinca 2016.g. kojom se odabire ponuda ponuditelja Odvjetničkog društva Hanžeković&partneri d.o.o., Zagreb, za grupe predmeta nabave: Grupa 1. – Odvjetničke usluge Grad Zagreb te Grupa 2. – Odvjetničke usluge za Zagrebački holding d.o.o. i ovisna trgovačka društva, za obje grupe po ponuđenoj cijeni izraženoj s popustom od 50%, sve sukladno Tarifi o nagradama i naknadi troškova za rad odvjetnika.

Nakon donošenja Odluke o odabiru, dana 30. prosinca 2015.g. Grad Zagreb, zastupan po gradonačelniku Milanu Bandiću i Odvjetničko društvo Hanžeković&partneri d.o.o. zastupano po Marijanu Hanžekoviću sklopili su dana 30. prosinca 2016.g. Ugovor o pružanju odvjetničkih usluga za Grad Zagreb KLASA: 400-01/16-010/1564, URBROJ: 251-26-31/005-16-2. Istoga dana sklopljen je i Ugovor o pružanju odvjetničkih usluga između Odvjetničkog društva Hanžeković & partneri d.o.o. i Grada Zagreba, a u ime i za račun trgovačkih društava Zagrebački holding d.o.o., Gradsko stambeno komunalno gospodarstvo d.o.o., Vodoopskrba i odvodnja d.o.o., Zagrebačka stanogradnja d.o.o., Gradska plinara Zagreb d.o.o., Gradska plinara Zagreb - opskrba d.o.o. KLASA: 400-01/15-010/781, URBROJ: 251-26-31-15-2. Prilikom sklapanja navedenog Ugovora Grad Zagreb je kao središnje tijelo za javnu nabavu zastupao gradonačelnik Milan Bandić koji je predmetni ugovor i potpisao.

Povjerenstvo obrazlaže da je izvršilo uvid i u mišljenje Ministarstva gospodarstva od 10. travnja 2012.g. u kojem se u bitnom navodi da je mišljenje Hrvatske odvjetničke komore da odvjetnička djelatnost ne predstavlja gospodarsku djelatnost i ne može zbog svojih specifičnosti biti podvrgnuta tržišnim zakonitostima te da specifična pravila struke položaj odvjetništva čine bitno drugačijim od položaja gospodarskih djelatnosti na tržištu, čime se ono izdvaja od pravila koja vladaju u gospodarstvu u kojem je profit, uz poštivanje ustavnih načela i prava, osnovni cilj. Stoga je Uprava za sustav javne nabave mišljenja da naručitelji mogu za nabavu određenih pravnih usluga, s obzirom na njihovu prirodu, uključujući i razinu tržišnog natjecanja u području pružanja tih usluga, primijeniti članak 44. stavak 5. tada važećeg Zakona o javnoj nabavi. U tom slučaju naručitelji mogu postupiti skladno članku 44. stavcima 2., 3. i 4. navedenog Zakona, odnosno nisu obvezni objaviti zahtjev za prikupljanje ponuda na internetskim stranicama te mogu uputiti zahtjev za prikupljanja ponuda za pravne usluge, pri čemu broj odvjetnika kojima se upućuje zahtjev može biti manji od tri, tj. zahtjev se može uputiti i samo jednom odvjetniku. Pritom se napominje da prilikom nabave pravnih usluga, naručitelji na opisani način, smiju pribavljati samo usluge koje odvjetnici kao oblike pravne pomoći pružaju temeljem Zakona o odvjetništvu, a sukladno Tarifi o nagradama i naknadi troškova za rad odvjetnika. U mišljenju Ministarstva gospodarstva također se navodi da kriterij za odabir ponude ne smije utjecati na cijene, odnosno naknade za usluge koje pružaju odvjetnici određene Odvjetničkom tarifom pa kada u postupku javne nabave sudjeluje više odvjetnika, nije uputno da naručitelj određuje najnižu cijenu kao kriterij za odabir ponude s obzirom da je cijena određena Odvjetničkom tarifom. U tom slučaju mogući kriterij za odabir je kriterij najpovoljnije ponude.

Nadalje, u odnosu na dodjelu sredstava trgovačkom društvu Hanza Media d.o.o. Povjerenstvo obrazlaže da iz očitovanja Turističke zajednice Grada Zagreba (u daljnjem tekstu: TZGZ) od 25. rujna 2017.g., proizlazi da je trgovačko društvo Hanza Media d.o.o., dostavilo ponudu 27. travnja 2016.g., koja je prihvaćena Odlukom Turističkog vijeća kao upravljačkog tijela TZGZ-a i to 3. svibnja 2016.g., donesenom na sjednici na kojoj nije bio prisutan predsjednik Turističke zajednice Grada Zagreba, dužnosnik Milan Bandić, već je sjednicom predsjedao zamjenik predsjednika Anđelko Leko koji je i potpisao Odluku. Uvidom u Ponudu za suradnju u projektu izdavanja tjednika Zagreb Times od 27. travnja 2016.g., utvrđeno je da u istoj trgovačko društvo Europapress Holding d.o.o. navodi da je Zagreb Times besplatno izdanje na engleskom jeziku namijenjeno stranim turistima koji posjećuju grad, a koji sadržava tekstove o Gradu Zagrebu, njegovim znamenitostima, servisne informacije (snalaženje u gradu, transport, komunikacije, potrebne službe i usluge, uredi Turističke zajednice) te druge informacije zanimljive turistima. Cijena tiskanja i izdavanja pojedinog primjerka iznosi 0,6 kn, a troškovi za izdanje pojedinog broja iznose 30.000,00 kn te se TZGZ poziva da sudjeluje u snošenju troškova izdavanja za prvih 13 brojeva tjednika Zagreb Times u sveukupnom iznosu od 390.000,00 kn plus PDV. Uvidom u dostavljeni dio Zapisnika sa 21. sjednice Turističkog vijeća TZGZ-a, utvrđeno je da je u odnosu na 4. točku dnevnog reda pod kojom se raspravljalo o suradnji s EPH – Zagreb Times, direktorica Turističkog ureda, mr.sc. Martina Bienenfeld izložila predmetnu ponudu te navela kako se zbog vremenskih prilika nije održao Svjetski skijaški kup – Snježna kraljica, stoga bi se u slučaju prihvaćanja ove ponude, ista mogla pokriti korištenjem sredstava od neodržane sportske manifestacije. Uvidom u Odluku Turističkog vijeća TZGZ-a utvrđeno je da je istom prihvaćena ponuda trgovačkog društva Europapress Holding d.o.o., za suradnju na izdavanju potpuno novog tjednika Zagreb Times koji će se besplatno dijeliti i namijenjen je stranim posjetiteljima Grada Zagreba.

Ponuda je prihvaćena u financijskom okviru od 390.000,00 kn plus PDV te se odnosi na pokrivanje troškova 13 izdanja, a troškovi će se financirati sa stavke II. Dizajn vrijednosti, točka 2. Potpore događanjima, Sport – Svjetski skijaški kup – Snow queen u Programu rada i financijskom planu za 2016.g. S obzirom da je Odluka donesena na sjednici na kojoj nije bio prisutan Milan Bandić koji je po položaju predsjednik TZGZ i predsjednik Turističkog vijeća TZGZ, u odnosu na poslovni odnos trgovačkog društva Hanza Media d.o.o. s TZGZ, Povjerenstvo nije steklo saznanja koja upućuju na moguću povredu odredbi ZSSI-a.

Međutim, iz očitovanja Grada Zagreba KLASA: 710-01/17-001/1, URBROJ: 251-02-02-17-2 od 28. veljače 2017.g., proizlazi da je trgovačko društvo Europapress Holding d.o.o., 5. svibnja 2016.g., Gradu Zagrebu, Gradskom uredu za obrazovanje, kulturu i sport, uputilo zamolbu za suradnju u projektu izdavanja tjednika Zagreb Times. U očitovanju se napominje da navedeno trgovačko društvo od 1. srpnja 2016.g. djeluje pod novom tvrtkom Hanza Media d.o.o. te je gradonačelnik Grada Zagreba, dužnosnik Milan Bandić 14. srpnja 2016.g., donio Zaključak o korištenju sredstava KLASA: 402-09/16-06/498, URBROJ: 251-03-02-16-2, kojim se odobrava korištenje 360.000,00 kn u svrhu sufinanciranja izdavanja tjednika Zagreb Times kojeg izdaje društvo Hanza Media d.o.o. Zaključak je donesen prema kriterijima Programa javnih potreba u kulturi Grada Zagreba za 2016.g. te prema stručnoj procjeni Sektora za kulturu, a na prijedlog pročelnika Gradskog ureda za obrazovanje, kulturu i sport.

U očitovanju se nadalje navodi se da je nakon donošenja predmetnog Zaključka trgovačko društvo Hanza Media d.o.o., obavijestilo nadležno gradsko upravno tijelo da je projekt već realiziran tijekom ljetnih mjeseci pa stoga projekt izdavanja tog tjednika u suradnji s Gradom Zagrebom, nikada nije realiziran, već je pokrenut postupak stavljanja izvan snage Zaključka o korištenju sredstava od 14. srpnja 2016.g.

Uvidom u ponudu trgovačkog društva Europapress Holding d.o.o. od 5. svibnja 2016.g., koje je kasnije promijenilo tvrtku u Hanza Media d.o.o., utvrđeno je da se u istoj navodi kako navedeno društvo započinje s izdavanjem tjednika Zagreb Times, počevši s danom 12. svibnja 2016.g. Planirana naklada je 50.000 primjeraka tjedno u razdoblju od 12. svibnja do 27. listopada 2016.g., što predstavlja 25 izdanja godišnje. U zahtjevu se nadalje obrazlaže svrha i sadržaj navedenog tjednika te se navodi da troškovi izdanja pojedinog broja iznose 30.000,00 kn, kao i da je TZGZ prepoznala važnost projekta izdavanja novog tjednika Zagreb Times te da sudjeluje u snošenju troškova izdavanja za prvih 13 brojeva. Od Grada Zagreba traži se sudjelovanje u troškovima izdavanja tjednika Zagreb Times za preostalih 12 brojeva od planiranih 25 u ukupnom iznosu od 360.000,00 kn.

Uvidom u Zaključak o korištenju sredstava KLASA: 402-09/16-06/498, URBROJ: 251-03-02-16-2 od 14. srpnja 2016.g., utvrđeno je da se istim odobrava korištenje 360.000,00 kn iz Proračuna Grada Zagreba za 2016.g. za sufinanciranje izdavanja tjednika Zagreb Times u izdanju trgovačkog društva Hanza Media d.o.o. te će se sredstva doznačiti navedenom nakladniku.

Povjerenstvo prvenstveno ističe da u predmetnom postupku nije utvrđivalo je li postupak nabave odvjetničkih usluga za Grad Zagreb te za Zagrebački holdind d.d. i povezana društva proveden sukladno odredbama tada važećeg Zakona o javnoj nabavi, niti je Povjerenstvo tijelo nadležno za kontrolu postupka javne nabave. Povjerenstvo stoga ne osporava pravo Grada Zagreba kao javnog naručitelja da provodi postupak objedinjene javne nabave za Grad Zagreb te Zagrebački holding d.o.o. kao društvo u isključivom vlasništvu Grada Zagreba i ovisna trgovačka društva, niti osporava pravo Grada Zagreba na provođenje postupka nabave odvjetničkih usluga sukladno članku 44. tada važećeg Zakona o javnoj nabavi.

Povjerenstvo nadalje pojašnjava da navodi iz očitovanja dužnosnika Milana Bandića koji se odnose na zastupanje dužnosnika od strane odvjetnika Marijana Hanžekovića u kaznenom postupku nisu od važnosti za donošenje predmetne odluke. Dužnosnik naime navodi da sukladno Kodeksu odvjetničke etike, odvjetnik Marijan Hanžeković nije smio dužnosniku odbiti pružanje pravne pomoći u kaznenom postupku, a sve ono što je eventualno saznao u zastupanju Grada Zagreba morao je čuvati kao odvjetničku tajnu te ta saznanja nije smio koristiti na štetu Grada Zagreba, kao ni na štetu dužnosnika. Povjerenstvo u postupku koji se vodio pod brojem P-130/14, kao ni u ovom postupku, nije tumačilo da je odnos zavisnosti između dužnosnika i Odvjetničkog društva Hanžeković & partneri d.o.o. te odvjetnika Marijana Hanžekovića koji je bio jedan od osnivača i članova navedenog odvjetničkog društva, a ujedno i predsjednik Uprave istog, nastao povodom zastupanja dužnosnika Milana Bandića od strane navedenog odvjetnika u kaznenom postupku, već povodom uplate jamstva za dužnosnika u iznosu od 15.000.000,00, što prelazi opseg pravne pomoći koju je odvjetnik Marijan Hanžeković kao branitelj bio dužan pružiti dužnosniku kao okrivljeniku u kaznenom postupku. Povjerenstvo obrazlaže da uplata jamstva predstavlja osobnu uslugu dužnosniku koja mu je omogućila da se u daljnjem tijeku kaznenog postupka brani sa slobode te se stoga opravdano može smatrati da je uplata jamstva, a posebice uzevši u obzir visinu uplaćenog iznosa, stvorila kod dužnosnika osjećaj obveze i odnos zavisnosti prema Odvjetničkom društvu Hanžeković & partneri d.o.o. te odvjetniku Marijanu Hanžekoviću koji je takve prirode da utječe na nepristranost dužnosnika u situacijama u kojima u svojstvu gradonačelnika Grada Zagreba donosi odluke i poduzima druge radnje koje se odnose na navedenu fizičku i pravnu osobu, a kojima iste ostvaruju financijsku korist.

Naime, iz prikupljenih podataka i dokumentacije utvrđeno je da je dužnosnik, nakon što je uplatom jamstva stvoren odnos zavisnosti između dužnosnika i Odvjetničkog društva Hanžeković & partneri d.o.o. te odvjetnika Marijana Hanžekovića, koristio ovlasti koje proizlaze iz obnašanja dužnosti gradonačelnika Grada Zagreba i donosio odluke na temelju kojih je navedeni poslovni subjekt, stupao u nove poslovne odnose s Gradom Zagrebom te s trgovačkim društvima u kojima Grad Zagreb ima vlasnička, odnosno upravljačka prava.

Povjerenstvo također obrazlaže da je Odvjetničko društvo Hanžeković&partneri d.o.o. stupanjem u predmetne poslovne odnose s Gradom Zagrebom te Zagrebačkim holdingom d.o.o. i ovisnim trgovačkim društvima nedvojbeno ostvarilo financijsku korist, posebice uzevši u obzir vrijednst predmetnih poslovnih odnosa koja je iznosila gotovo 25 milijuna kuna godišnje.

 S obzirom na utvrđeni odnos zavisnosti dužnosnika prema navedenom odvjetničkom društvu, kao i prema odvjetniku Marijanu Hanžekoviću koji je bio jedan od članova i predsjednik Uprave istog, dužnosnik nije smio ni na koji način sudjelovati u postupku nabave odvjetničkih usluga u kojem je poziv na dostavu ponude upućen i odvjetničkom društvu Hanžeković & partneri d.o.o., a posebice nije smio donositi odluke o odabiru upravo tog odvjetničkog društva, niti sklapati ugovore s istim.

Povjerenstvo stoga smatra da je dužnosnik Milan Bandić, donošenjem odluke o odabiru i potpisivanjem ugovora kojima odvjetničko društvo Hanžeković&partneri d.o.o. stupa u poslovni odnos s Gradom Zagrebom i trgovačkim društvima u kojim Grad Zagreb, neposredno ili posredno, ima vlasnička i upravljačka prava, zlouporabio prava koja mu pripadaju kao gradonačelniku Grada Zagreba, čime je počinio povredu članka 7.točke c) ZSSI-a.

U odnosu na poslovni odnos između Grada Zagreba i trgovačkog društva Hanza Media d.o.o. Povjerenstvo ističe da probitak određenog trgovačkog društva ujedno predstavlja i probitak članova istog. Odobravanjem iznosa od 360.000,00 kn za izdavanje tjednika Zagreb Times, trgovačko društvo Hanza media d.o.o. ostvarilo je financijsku korist te su odobravanjem isplate navedenog iznosa zasigurno ostvareni financijsko-poslovni interesi navedenog trgovačkog društva, a samim time i interesi njegovih članova, pa tako i Marijana Hanžekovića koji je bio član istog u trenutku donošenja Zaključka kojim je Grad Zagreb odobrio navedenu isplatu.

Povjerenstvo ovdje posebno napominje da Grad Zagreb prije dodjele sredstava trgovačkom društvu Hanza media d.o.o. nije prethodno raspisao i proveo natječaj kojim bi se omogućilo i drugim zainteresiranim subjektima na tržištu da konkuriraju za dodjelu sredstava, već je odluku diskrecijski donio dužnosnik na temelju ovlasti da kao nositelj izvršne vlasti raspolaže prihodima i rashodima Grada Zagreba.

Okolnost da predmetni zaključak nikad nije realiziran te da nije izvršena uplata iznosa od 360.000,00 kn na račun trgovačkog društva Hanza Media d.o.o. nije od utjecaja na donošenje predmetne odluke Povjerenstva s obzirom da sufinanciranja predmetnog projekta nije otkazano od strane Grada Zagreba niti je dužnosnik bilo kojom svojom aktivnom radnjom doveo do prestanka potrebe za sufinanciranjem izdavanja predmetnog tjednika, odnosno do otkazivanja poslovne suradnje između Grada Zagreba i trgovačkog društva Hanza Media d.o.o.

Slijedom navedenoga, Povjerenstvo smatra da je donošenjem Zaključka kojim se odobrava isplata iznosa od 360.000,00 kn trgovačkom društvu Hanza media d.o.o. čiji je član u vrijeme donošenja navedenog Zaključka bio Marijan Hanžeković koji se s dužnosnikom nalazio u odnosu zavisnosti, dužnosnik Milan Bandić zlouporabio prava koja mu pripadaju kao gradonačelniku Grada Zagreba, čime je počinio povredu članka 7.točke c) ZSSI-a.

Vezano za zahtjev dužnosnika kojim traži stavljanje izvan snage svih radnji Povjerenstva, uključujući i Odluku o pokretanju postupka, u kojima je sudjelovala Dalija Orešković tadašnja predsjednica Povjerenstva koja se, prema shvaćanjima dužnosnika, trebala izuzeti zbog ranijih poslovnih odnosa s Gradom Zagrebom, Povjerenstvo ističe da se Dalija Orešković prije stupanja na dužnost predsjednice Povjerenstva ispisala iz Odvjetničke komore te u razdoblju u kojem je obnašala dužnost predsjednice Povjerenstva ista nije kao odvjetnica bila u poslovnom odnosu s Gradom Zagrebom. Navedeno potvrđuje i sam dužnosnik navodeći da je posljednji ugovor o zastupanju s Gradom Zagrebom sklopljen u listopadu 2012.g. Osnova za uplatu izvršenu od strane Grada Zagreba odvjetniku Frani Letici, bračnom drugu Dalije Orešković u 2017.g., nije bilo zastupanje Grada Zagreba, već zastupanje protivne stranke u parničnom postupku pred Općinskom građanskim sudom u Zagrebu te je uplata izvršena na temelju pravomoćne presude posl. broj: P-9539/02. Povjerenstvo također ističe da su sve obveze iz ugovora o zastupanju Grada Zagreba iz 2010., 2011. i 2012.g. obostrano ispunjene prije nego što je Dalija Orešković stupila na dužnost predsjednice Povjerenstva te se ne može smatrati da je navedeni poslovni odnos i dalje trajao za vrijeme obnašanja dužnosti predsjednice Povjerenstva zbog teoretske, zakonom propisane odgovornosti odvjetnika za štetu za poduzete radnje u zastupanju, posebno uzevši u obzir da u razdoblju od pet godina nakon što su radnje poduzete, Grad Zagreb nije uputio nikakav zahtjev po osnovi odgovornosti odvjetnika. Slijedom navedenog, u konkretnom slučaju nisu postojali razlozi za obveznim isključenjem službene osobe sukladno članku 24. Zakona o općem upravnom postupku („Narodne novine“, broj 47/09.), kao ni razlozi koji bi upućivali na nepristranost Dalije Orešković kao predsjednice Povjerenstva te Povjerenstvo stoga smatra da nije bilo osnova za stavljanjem van snage odluke o pokretanju predmetnog postupka. Povjerenstvo također ističe da protiv odluke o pokretanju postupka nije moguće podnijeti tužbu, međutim dužnosnik istu može osporavati u tužbi protiv meritorne odluke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn. Prilikom donošenja odluke o vrsti i visini sankcije, Povjerenstvo je vodilo računa o svim okolnostima konkretnog slučaja iz kojih proizlazi težina povrede i odgovornost dužnosnika. Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika, Povjerenstvo je cijenilo činjenicu da povreda članka 7. točke c) ZSSI-a predstavlja teži oblik povrede toga Zakona. Na opravdanost izricanja sankcije u iznosu bližem Zakonom propisanom maksimumu, utjecala je višemilijunska vrijednost sklopljenih ugovora, kao i okolnost da dužnosnik dužnost gradonačelnika Grada Zagreba obnaša profesionalno, u više uzastopnih mandata te je Povjerenstvo protiv dužnosnika već vodilo više postupaka povodom kojih je dužnosnik morao biti svjestan obveza koje za njega proizlaze iz odredbi ZSSI-a.

Cijeneći navedene okolnosti, Povjerenstvo smatra da je za opisanu povredu primjerena sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 30.000,00 kn koja će se izvršiti u 10 jednakih uzastopnih mjesečnih obroka, svaki u pojedinačnom iznosu od 3.000,00 kuna.

Slijedom svega navedenog, odlučeno je kao u izreci ove odluke.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Milan Bandić, elektronička dostava
2. Objava na internetskoj stranici Povjerenstva
3. Pismohrana